
ОБЩИНСКИ СЪВЕТ БЯЛА, ОБЛАСТ  РУСЕ

ЗА ОРГАНИЗАЦИЯТА И ДЕЙНОСТТА 

НА ДОМ ЗА ВЪЗРАСТНИ ХОРА „ФЛОРА“-
град Бяла
(приет с Решение  № 343 по протокол № 36/29.10.2021  г. на Общински съвет Бяла, изм. и доп. с Решение № 518 по протокол № 41/25.06.2026 г. на Общински съвет Бяла)

гр. БЯЛА , м. октомври  2021 г.
РАЗДЕЛ І
ОБЩИ ПОЛОЖЕНИЯ
Чл. 1. (1) /изм. с Решение № 518 по протокол № 41/25.06.2026 г./ Този Правилник урежда реда и условията за предоставяне на социалната услуга „Резидентна грижа за възрастни хора в надтрудоспособна възраст без увреждания“ от Община Бяла в Дом за възрастни хора „ФЛОРА“- град Бяла, община Бяла, област Русе, ул. „Васил Левски“ № 105, наричан по-долу за краткост „ДВХ“, „ДВХ „ФЛОРА“ или Дом/а.
(2) /изм. с Решение № 518 по протокол № 41/25.06.2026 г./ Социалната услуга „Резидентна грижа за възрастни хора в надтрудоспособна възраст без увреждания“ е дейност, осъществявана от Община Бяла в ДВХ „ФЛОРА“, която се финансира от общинския бюджет и използва материална база- собственост на Община Бяла.
Чл. 2. (1) ДВХ „ФЛОРА“ е специализирано звено на Община Бяла, което предоставя социална услуга за резидентна грижа извън обичайната домашна среда на лица в надтрудоспособна възраст, незагубили възможността си да се придвижват самостоятелно, както и да се самообслужват, и които услуги съответстват на потребностите на възрастните хора и им осигуряват добро качество на техния живот.
(2) /изм. и доп. с Решение № 518 по протокол № 41/25.06.2026 г./ В ДВХ „ФЛОРА“ се настаняват лица в надтрудоспособна възраст, които:
· съответстват на профила на социалната услуга;

· притежават запазена в определена степен самостоятелност при придвижване, ориентация и самообслужване, съобразно възможностите и организацията на услугата;
· не се нуждаят от специализирана грижа и подкрепа, характерна за социални услуги за лица с трайни увреждания, психични разстройства, деменция или лица с висока степен на зависимост от грижа.
(3) /изм. с Решение № 518 по протокол № 41/25.06.2026 г./ В ДВХ „ФЛОРА“ се настаняват с предимство лица в надтрудоспособна възраст, отговарящи на условията на чл. 2, ал. 2, които са жители на трансграничния регион, попадащ в обхвата на програмата за трансгранично сътрудничество (ТГС) ИНТЕРРЕГ V-A „Румъния – България 2014 - 2020 г.”, който включва областите Видин, Враца, Монтана, Плевен, Велико Търново, Русе, Силистра, Добрич за територията на Република България и регионите от ниво 3 по NUTS: Мехединци, Долж, Олт, Телеорман, Гюргево, Кълъраш, Констанца за територията на Румъния.
РАЗДЕЛ ІI
РЕД И ИЗИСКВАНИЯ ЗА ПОЛЗВАНЕТО НА СОЦИАЛНАТА УСЛУГА
Чл. 3. (1) /изм. с Решение № 518 по протокол № 41/25.06.2026 г./ Социалната услуга “Резидентна грижа за възрастни хора в надтрудоспособна възраст без увреждания, предоставяна в ДВХ „ФЛОРА“, включва:
1. /изм. с Решение № 518 по протокол № 41/25.06.2026 г./ жилищно помещение с едно/две легла, телевизор, самостоятелен санитарен възел, топла вода и сезонно отопление;
2. осигурена седмична храна и хранене в обща столова;
3. медицинско наблюдение и съдействие за лечение и рехабилитация при нужда;
4. съдействие за контакти с личния лекар, както и помощ при избор на нов личен лекар при желание на потребителя;
5. съдействие за снабдяване с предписани медикаменти и приемането им под контрол на медицинско лице;

6. съдействие за медицинско и стоматологично обслужване – на място в Дома или транспортирането им до и от болница и други лечебно-диагностични заведения по желание на потребителя;

7. лечебна физкултура;

8. социална рехабилитация;

9. кабелна телевизия (в общи и отделни помещения) и интернет достъп за общо ползване;
10.  пране и гладене на личното и постелъчно бельо;

11.  дневни помещения с определен статут и време за достъп;
12.  възможности за лични контакти с близки;

13.  дворно място за разходки и отдих;

14.  самостоятелно организиране на свободното време - книги, списания и вестници, тихи игри, плетива, разговори, цветарство и др.;

15.  организиране на екскурзии, рождени дни, лични и обществени празници, посещения на църква, храмове и други духовни потребности, беседи и др.
(2) Социалната услуги по ал. 1 се предоставя краткосрочно /при наличие на свободни места/ или дългосрочно.

(3) /отм. с Решение № 518 по протокол № 41/25.06.2026 г./.
Чл. 4. (1) /изм. с Решение № 518 по протокол № 41/25.06.2026 г./ Лицата, желаещи да ползват услугата, предоставяна от ДВХ „ФЛОРА“ или техни законни представители, подават заявление до Кмета на Община Бяла.
(2) /нова- с Решение № 518 по протокол № 41/25.06.2026 г./ На кандидат-потребителите се предоставя информация относно характера на социалната услуга, условията и реда за ползването ѝ, правата и задълженията на потребителите, както и необходимите документи за кандидатстване.
(3) /изм. с Решение № 518 по протокол № 41/25.06.2026 г./  Към заявлението се прилагат:

1. Копие от документ за самоличност - за справка;

2. Личен амбулаторен картон (ако има такъв);

3. Медицинска характеристика /етапна епикриза/ от общопрактикуващ лекар;

4. Здравноосигурителна книжка;

5. Рецептурна книжка (ако има такава).
(4) /изм. с Решение № 518 по протокол № 41/25.06.2026 г./ При необходимост могат да бъдат изискани допълнителни документи и информация, свързани с преценката на потребностите на лицето и възможността за предоставяне на социалната услуга.

Чл. 5. (1) /изм. с Решение № 518 по протокол № 41/25.06.2026 г./ Насочването за ползване на социалната услуга се извършва от служител/и, определен/и от Кмета на Община Бяла от общинската администрация, нейни структурни звена и/или от служители, осъществяващи дейности по предоставяне на социални услуги, съгласно изискванията на ЗСУ и ППЗСУ.

(2) /изм. с Решение № 518 по протокол № 41/25.06.2026 г./ След подаване на заявлението се извършва предварителна оценка на потребностите на лицето от определен/и със Заповед на Кмета на Община Бяла служител/и. Оценката включва преценка на здравословното състояние, функционалните възможности, социалната ситуация и съответствието на лицето с профила на социалната услуга.

(3) /изм. с Решение № 518 по протокол № 41/25.06.2026 г./ Въз основа на извършената предварителна оценка се изготвя мотивирано предложение за насочване или отказ за ползване на социалната услуга.
(4) /изм. с Решение № 518 по протокол № 41/25.06.2026 г./ Социалната услуга може да бъде отказана, когато се установи, че потребностите на лицето не могат да бъдат удовлетворени в рамките на профила, организацията на работа и възможностите на услугата. Отказът за предоставяне на социалната услуга се съобщава писмено на лицето и/или неговия законен представител, като подлежи на обжалване по реда на Административнопроцесуалния кодекс.  
(5) /изм. с Решение № 518 по протокол № 41/25.06.2026 г./ Предварителната оценка на потребностите и предложението за насочване се предоставят на Управителя на ДВХ „ФЛОРА“. След насочване към социалната услуга мултидисциплинарният екип изготвя индивидуална оценка на потребностите и индивидуален план за подкрепа на лицето в сроковете и при условията, определени в Закона за социалните услуги и Правилника за прилагането му.
(6) /нова- с Решение № 518 по протокол № 41/25.06.2026 г./ След изготвяне на индивидуалната оценка на потребностите и индивидуалния план за подкрепа и при съгласие от страна на лицето и/или неговия законен представител относно предложените мерки за подкрепа, между доставчика и потребителя и/или неговия законен представител се сключва договор за предоставяне на социални услуги.

(7) /нова- с Решение № 518 по протокол № 41/25.06.2026 г./ При запълнен капацитет на ДВХ „ФЛОРА“ заявленията се разглеждат по реда на постъпването им, след освобождаване на място в услугата и при съобразяване на условията за предимство, предвидени в настоящия правилник.

(8) /нова- с Решение № 518 по протокол № 41/25.06.2026 г./ В случай на необходимост от спешна подкрепа на лице в кризисна ситуация, лице, пострадало от домашно насилие, или лице – жертва на трафик на хора, социалната услуга може да бъде предоставена без предварително насочване, като доставчикът незабавно уведомява дирекция „Социално подпомагане“ за предприемане на действия по реда на чл. 73 от Закона за социалните услуги.
Чл. 6. /изм. с Решение № 518 по протокол № 41/25.06.2026 г./ Договорът за ползване на социалната услуга „Резидентна грижа за възрастни хора в надтрудоспособна възраст без увреждания“ се сключва за определен срок- краткосрочно или дългосрочно.
Чл. 7. (1) Договорът за ползване на социалната услуга се прекратява в следните случаи:

1. с изтичане на срока, за който е сключен;

2. по взаимно съгласие на страните, изразено в писмена форма;

3. при смърт на лицето;

4. при прекратяване на социалната услуга;
5. едностранно от лицето със 7-дневно писмено предизвестие, отправено до доставчика на социалната услуга;

6. едностранно от доставчика на социалната услуга със 7-дневно писмено предизвестие, отправено до лицето в следните случаи:
6.1. при констатирано системно нарушение на Правилника за вътрешния ред на Дома;

6.2. при установяване на промени в здравословното състояние на лицето, които не позволяват ползването на договорената социална услуга и/или които изискват преместване в друг вид специализирана институция;

6.3. при неизпълнение на задълженията на лицето по договора, включително при неплащане от лицето на дължимата такса за един месец в определения срок, освен ако в срока на предизвестието лицето заплати дължимата такса. 
7. в други случаи, предвидени в договора.
(2) /изм. с Решение № 518 по протокол № 41/25.06.2026 г./ При напускане на ДВХ „ФЛОРА“ на потребителя се предоставя приемо-предавателен протокол, сумата от събраните лични средства, заедно с разходен касов ордер, лични вещи и уреди и медицинска документация и при необходимост се уведомяват близките на лицето (ако има такива).

Чл. 8. /изм. с Решение № 518 по протокол № 41/25.06.2026 г./ При постъпване в ДВХ се съставя протокол за прием, в който се описват личните вещи, предназначени за ежедневна употреба, които лицето внася в Дома.
Чл. 9. (1) Пропускателния режим се определя от Управителя на Дома със заповед след съгласуване с Кмета на Община Бяла.

(2) /изм. с Решение № 518 по протокол № 41/25.06.2026 г./ Посещенията в Дома се отразяват в Книга за посещенията, след представяне на личните документи и отразяване на трите имена, причина за посещението, дата и час на влизане и напускане на ДВХ и подпис на лицето.

РАЗДЕЛ ІII
ФИНАНСИРАНЕ НА ДЕЙНОСТТА, ТАКСИ И ОТЧЕТНОСТ
Чл. 10. (1) Дейността, осъществявана от ДВХ „ФЛОРА“, се финансира от:

1. бюджета на общината;

2. такси от потребителите;

3. дарения и хуманитарни помощи;

4. проекти, свързани с дейността.

(2) Дейността по предоставяне на социалната услуга в ДВХ се осъществява в рамките на Поземлен имот 07603.501.891, област Русе, община Бяла, гр. Бяла, п.к. 7100, ул. „ВАСИЛ ЛЕВСКИ“ № 105, вид собств. Общинска публична, площ 5326 кв. м, ведно с построените в него сгради с идентификатори 07603.501.891.1 и 07603.501.891.2 по КККР на гр. Бяла, цялата изградена инфраструктура и прилежащото им движимо оборудване. 

Чл. 11 (1) Лицата, ползващи услугата, предоставяна от ДВХ, заплащат месечна такса съгласно чл. 32а от Наредбата за определяне и администриране на местните такси и цени на услуги на Община Бяла. 
(2) Начинът на плащане на дължимата такса е в брой или по банков път. Таксите се събират от длъжностно лице от ДВХ, което води касова и партидна книга за личните средства и носи финансова отговорност за начисляване и събиране на дължимата месечна такса.
(3) Длъжностно лице от ДВХ събира начислените такси от потребителите и ги внася в бюджета на Община Бяла.
(4) При заплащане на месечната такса на потребителите на социалната услуга се издава квитанция срещу подпис или друг съответен документ за извършеното плащане.
Чл. 12. Управителят на ДВХ „ФЛОРА“ изготвя и представя за съгласуване на Кмета на Община Бяла план-сметка (бюджет) за необходимите му бюджетни средства за следващата година в срок до 30 ноември на текущата година, която е неразделна част от бюджета на Община Бяла и се регулира и утвърждава от Общински съвет Бяла всяка година в рамките на бюджетната процедура. За база се вземат фактически извършените разходи, както следва:

1. Работна заплата на списъчен и извънсписъчен  състав.

2. Издръжка - стоки, материали, вода, горива, ел. енергия, външни услуги и други.

3. Текущ ремонт и поддръжка на материалната база - сгради, оборудване, машини, съоръжения и транспортни средства.

4. Придобиване на дълготрайни активи.

5. Други.

Чл. 13.  Бюджетните средства се използват само по предназначение, съгласно одобрения от Общински съвет Бяла бюджет за дейността на ДВХ „ФЛОРА“ за съответната година.

Чл. 14. Промени в одобрения бюджет на ДВХ „ФЛОРА“ се извършват въз основа на мотивирано предложение на Управителя на Дома до Кмета на Община Бяла след гласуване  от Общински съвет Бяла.

Чл. 15. За дейността на ДВХ „ФЛОРА“ се води счетоводна отчетност съгласно Закона за счетоводството, Закона за публичните финанси, свързаните с тях нормативни актове и указанията за прилагането им.

Чл. 16. (1)  Дейността на Дома се контролира и координира от Кмета на Община Бяла и/или от съответни оправомощени  от него длъжностни лица.

(2) Контрол по изпълнение на бюджета на ДВХ „ФЛОРА“ се осъществява от Директора на Дирекция „Обща администрация“ и Финансовия контрольор в Община Бяла или от лицата, изпълняващи техните функции съгласно Вътрешните правила за предварителен контрол преди поемане на задължение и извършване на разход.

РАЗДЕЛ ІV
СТРУКТУРА, ЧИСЛЕН СЪСТАВ И УПРАВЛЕНИЕ

Чл. 17. (1) /изм. с Решение № 518 по протокол № 41/25.06.2026 г./  Структурата на ДВХ „ФЛОРА“ е:

1. Управител – 1 човек;

2. Специалисти – основни специалисти, необходими за функционирането на услугата, и препоръчителни специалисти – 5 човека;

3. Служители, пряко ангажирани с обслужването на потребителите, и служители, подпомагащи функционирането на социалната услуга – 10 човека.

(2) Основният числен състав на персонала на ДВХ „ФЛОРА“  е 16 щатни бройки.

(3) За изпълнение на временни, сезонни или краткотрайни работи и дейности Кметът на Община Бяла може да назначава допълнителен числен състав по реда на чл. 68, ал. 3 от КТ по своя преценка и инициатива или по предложение на Управителя на Дома.

(4) Щатното разписание на ДВХ „ФЛОРА“ представлява подробна структура с посочване на длъжностите и числения състав. То се утвърждава от Кмета на Община Бяла в рамките на утвърдения числен състав на Дома при съобразяване с гласувания за дейността на Дома бюджет. Промените в щатното разписание се извършват от Кмета на Община Бяла по негова инициатива или по предложение на Управителя на Дома.

Чл. 18. (1) Дейността на ДВХ „ФЛОРА“ се ръководи и организира от управител в съответствие с действащата нормативна уредба, Наредбите и решенията на Общински съвет- Бяла, вътрешните актове и заповеди на Кмета на Община Бяла, настоящия правилник, в рамките на предоставените му със същите правомощия и клаузите на сключения с него договор. 

(2) Управителят на ДВХ „ФЛОРА“ се назначава и освобождава от Кмета на Община Бяла.

Чл. 19. (1) Управителят на ДВХ „ФЛОРА“:

1. организира, ръководи и контролира дейността на Дома по предоставяне на социалната услуга в Дома съобразно действащото законодателство, приетите от Общинския съвет Бяла наредби, правилници, стратегии, програми, планове и решения и заповедите на Кмета на Община Бяла;

2. организира и управлява целия работен процес по предоставяне на социалната услуга в Дома и воденето на съответната документация в Дома, съгласно изискванията на приложимото действащо българско законодателство, контролира трудовата дисциплина и спазването на сроковете;
3. осъществява координация на работата на Дома със съответните структури на Община Бяла;
4. изготвя вътрешни правилници, включително Правилник за вътрешния ред в Дома, и други необходими актове относно дейността на Дома, както и предложения за тяхното изменение и допълнение, и ги предлага на Кмета на Община Бяла за утвърждаване;

5. изготвя справки, отчети и друга информация и документи, свързани с дейността на Дома и резултатите от нея до Кмета на Община Бяла при поискване и/или в случаите и сроковете, посочени в настоящия правилник/действащ нормативен акт ;

6. изготвя проект на план-сметка за разходите на Дома за съответната година и бюджетна прогноза за следващите 3 години и ги  представя на Кмета на Община Бяла;

7. изготвя и представя за съгласуване на Кмета на Община Бяла план-сметка (бюджет) за необходимите му бюджетни средства за съответната година и прави мотивирани предложения за промени в одобрения бюджет на Дома;

8. изготвя длъжностни характеристики на персонала в Дома и ги предлага на Кмета на Община Бяла за утвърждаване;

9. осъществява общото ръководство и контрол при управлението на предоставеното на Дома имущество, както и неговото съхранение и опазване;
10.  изготвя ежемесечните справки за обслужваните в ДВХ и графиците за работа на персонала;

11.  изготвя писмен доклад до Кмета на Община Бяла при необходимост от назначаване на нови щатни бройки или предоставяне на техника/оборудване, в който излага подробни мотиви, обосноваващи възникналата необходимост, както и подробни разчети за необходимите финансови средства;

12.  прави предложения до Кмета на Община Бяла за налагане на дисциплинарни наказания и всякакви други действия по Кодекса на труда;

13. отговаря за качеството на социалната услуга, предоставяна в Дома и нейното своевременно извършване;

14.  /изм. с Решение № 518 по протокол № 41/25.06.2026 г./ отговаря за сигурността на потребителите и осъществява това по реда на чл. 9, ал. 2;

15.  отговаря за реда и хигиената в ДВХ като разпределя задълженията между персонала;

16.  контролира спазването на трудовата дисциплина, качеството и количеството на приготвената храна и следи за спазване на поставени срокове;

17.  изпълнява и други служебни задачи и задължения, възложени му от Кмета на общината или упълномощен негов заместник или друго упълномощено лице, както и възложени му със сключения с него договор и с акт на Общински съвет Бяла.

(2) В рамките на своите правомощия Управителят на ДВХ „ФЛОРА“ издава заповеди.
Чл. 20. Управителят на ДВХ „ФЛОРА“ носи отговорност за цялостната дейност на Дома и за допуснати от него нарушения на действащите нормативни и други актове. 
Чл. 21. Кметът на Община Бяла, в качеството му на ръководител и орган по назначаването, сключва, изменя и прекратява трудовите договори със служителите и работниците в ДВХ „ФЛОРА“, определя техните възнаграждения, утвърждава длъжностните им характеристики, утвърждава щатното разписание (длъжностно и поименно) съгласно утвърдената структура и численост на персонала на Дома при спазване изискванията на Кодекса на труда и други приложими действащи нормативни актове.

                                        ЗАКЛЮЧИТЕЛНИ РАЗПОРЕДБИ

§ 1. Настоящият правилник е приет на основание чл. 21, ал. 2 от ЗМСМА с Решение № 343/29.10.2021 г. по Протокол № 36 на Общински съвет  Бяла и влиза в сила от 01.12.2021 г.
§ 2. Правилникът може да бъде изменян и допълван по реда на неговото приемане.

§ 3. За неуредените в този правилник въпроси се прилагат разпоредбите на действащото законодателство в Република България, в т.ч. и актовете на органите на местно самоуправление на територията на Община Бяла. 

§ 4. Контролът по изпълнението на настоящия правилник се осъществява от Кмета на Община Бяла и/или определени от него лица.
ЗАКЛЮЧИТЕЛНА РАЗПОРЕДБА
на Правилника за изменение и допълнение на Правилника за организацията и дейността на Дом за възрастни хора „Флора“- град Бяла
/приета с Решение № 518 по протокол № 41/25.06.2026 г. на Общински съвет  Бяла/

§ 12. Правилникът за изменение и допълнение на Правилника за организацията и дейността на Дом за възрастни хора „Флора“- град Бяла, приет с Решение № 518 по протокол № 41 от 25.06.2026 г. на Общински съвет Бяла, влиза в сила от датата на публикуването му.

                 ПРЕДСЕДАТЕЛ 

                 НА ОБЩИНСКИ СЪВЕТ БЯЛА:

/МАРИАН АНТОНОВ/

